Detsember 2006

Detsember 2006, kroonika

1. detsember

Hollandis Hoogerheides Belgia piiri lähistel tungis maskis mees kohalikku algkooli ja tappis noaga kohaliku pangadirektori 8-aastase poja Jesse Dingemansi. Politsei arreteeris mõrvas kahtlustatavana 22-aastase mehe.
Ukraina parlament vabastas häältega 247:57 ametist riigi siseministri Juri Lutsenko ja häältega 248:22 välisministri Boriss Tarasjuki. President Viktor Juštšenko lubas välisministri vabastamise vaidlustada konstitutsioonikohtus.
Kanadas astus ametisse Ottawa linnapea Larry O'Brien.
Mehhikos astus ametisse president Felipe Calderón. Uueks välisministriks sai Patricia Espinosa, kaitseministriks Guillermo Galván Galván, siseministriks Francisco Ramírez Acuña ja rahandusministriks Agustín Carstens. Tund aega enne ametisse vannutamise tseremooniat toimusid Mehhiko parlamendis opositsiooniliste liikmete rahutused, kes blokeerisid sissepääsu istungite saali.
Katari pealinnas Ad-Dawḩah's avati viieteistkümnendad Aasia mängud, üleaasialine spordivõistlus, kus osalevad sportlased 45 Aasia riigist. Mängud avas Katari emiir Ḩamad ibn Khalīfah Āl Thānī.
Liibanoni pealinnas Beirutis toimus sadade tuhandete osavõtjatega meeleavaldus, kus islamiliikumise Ḩizb Allāh ja Süüria toetajad nõudsid peaminister Fouad Siniora valitsuse tagasiastumist.
Tadžikistanis nimetati ametisse peaminister Akil Akilovi uus valitsus, kus välisministriks sai Hamrohhon Zaripov ja siseministriks Mahmadnazar Salihhov.
Lõuna-Aafrika Vabariigis jõustus tsiviilpartnerluse seadus, mis annab esimesena Aafrikas samasoolistele paaridele võimaluse oma kooselu seaduslikult registreerida.
Tšaadis ründasid mässulised riigi idaosas asuvat Guéréda linna. Võitlus mässuliste ja valitsusvägede vahel kestis kolm tundi, linna vallutada ei õnnestunud.
Eestis alustas DnB NORD Pank teenuste osutamist eraisikutele.

2. detsember

Venemaal Jekaterinburgis toimus Venemaa võimupartei Ühtne Venemaa kongress, kus osalesid ka Eesti Keskerakonna esindajad. Kongressil kinnitati partei tegevuskava järgmiseks kümneks aastaks, pöörates erilist tähelepanu majandus- ja sotsiaalküsimustele.
Kanadas Montréalis valiti peamise opositsioonierakonna Liberaalse Partei uueks esimeheks Stéphane Dion.
Bahreinis toimus parlamendivalimiste teine voor. Seni opositsioonis olnud šiiidid võitsid juurde kaks kohta, sunniidid kogusid juurde üheksa kohta. Kokku osales valimiste teises voorus 69% hääleõiguslikest kodanikest.
India idaosas Bihari osariigis Bhagalpuris toimus varahommikul õnnetus reisirongiga, kui selle peale kukkusid lammutamisel olnud 150 aasta vanuse silla rusud. Õnnetuses hukkus vähemalt 13 ja sai vigastada 28 inimest.
Liibanoni pealinnas Beirutis jätkusid islamiliikumise Ḩizb Allāh ja Süüria toetajate meeleavaldused peaminister Fouad Siniora valitsuse vastu. Sajad meeleavaldajad püstitasid peaministri residentsi lähedusse telklaagri, lubades jääda sinna valitsuse tagasiastumiseni.

3. detsember

Venemaa pealinnas Moskvas toimunud Davise karikavõistlustel võitis Venemaa tennisist Marat Safin Argentina tennisisti José Acasusot, mis ühtlasi tähendas, et riikidevahelise tenniseturniiri võitjaks kuulutati Venemaa meeskond.
Tšiili ekspresidenti Augusto Pinocheti tabas varahommikul südamerabandus. Talle tehti Santiago haiglas angioplastiline operatsioon, kuid tema tervislik seisund jäi endiselt kriitiliseks.
Venezuelas toimus presidendivalimiste teine voor. Valimised võitis umbes 62% hääletamas käinud valijate toetusel senine president Hugo Chávez, tema vastaskandidaat Manuel Rosales saavutas 38% valijate toetuse. Valimistel osales 75% hääleõiguslikest kodanikest.
Afganistani Helmandi provintsis Musa Qala linna lähistel toimunud neljatunnises lahingus NATO ja islamiliikumise Ţālibān vägede vahel hukkus umbes 70 islamiliikumise võitlejat.
Filipiinide pealinnas Manilas tunnistati kohaliku naise vägistamises süüdi ja mõisteti 40 aastaks vangi Ameerika Ühendriikide merejalaväelane Daniel Smith. Veel sama süüdistusega kohtu alla antud kolm merejalaväelast mõisteti õigeks.
Madagaskaril toimusid presidendivalimised. Presidendiks valiti 54,8% valijate toetusel tagasi Marc Ravalomanana.
Somaalia kodusõda: Djiboutis toimusid läbirääkimised Etioopia välisministri Tekeda Alemu ja Somaalia mässulise relvarühmituse Islamikohtute Liidu esindajate vahel. Kohtumise eesmärgiks oli selgitada Etioopia toetuse põhjuseid Somaalia ametlikule ajutisele valitsusele.

4. detsember

Poolas hakkas politsei uurima süüdistusi, mille kohaselt nõudis riigi põllumajandus- ja asepeaminister Andrzej Lepper ühelt naiselt töökoha eest parteis vastutasuks seksteenust.
Rootsis esitas meremeeste ametiühing SEKO politseile avalduse laevafirma Tallink juhtide Enn Pandi, Andres Hundi ja Keijo Mehtoneni käitumise uurimiseks parvlaeva Silja Symphony pardal 24. oktoobril.
Suurbritannia peaminister Tony Blair esines kõnega parlamendis, kus avalikustas kava Suurbritannia tuumaarsenali uuendamiseks ja vähendamiseks. Valitsuse kava kohaselt hangitakse senise nelja asemele kolm uut tuumalõhkepeadega varustatud allveelaeva ja vähendatakse tuumalõhkepeade üldarvu 20% ulatuses.
Suurbritannias Londonis tegutsev saksa päritolu maalikunstnik Tomma Abts võitis esimese naiskunstnikuna maineka Turneri auhinna suuruses 25 000 Suurbritannia naelsterlingi. Auhinna andis Londoni Tate'i galeriis üle Yoko Ono.
Ameerika Ühendriikides teatati, et USA suursaadik ÜRO-s John Bolton lahkub ametist 2007. aasta algul. Boltoni tagasiastumise tingis toetuse puudumine demokraatide kontrolli alla läinud senatis.
Ameerika Ühendriikides vannutati ametisse Alaska osariigi kuberner Sarah Palin.
Austraalias valiti peamise opositsioonierakonna Austraalia Tööpartei uueks esimeheks Kevin Rudd, kes võitis häältega 49:39 senist parteijuhti Kim Beazleyt.
Fidži armee alustas teetõkete rajamist pealinna Suva ümbrusse ja võttis enda kontrolli alla riigi ainsa politseiüksuse peakorteri, süvendades kahtlusi peatselt toimuvast riigipöördest peaminister Laisenia Qarase valitsuse kukutamiseks.
Eestis teatas telekommunikatsiooniettevõte Norby Telecom äriklientidele mõeldud andmesidevõrgu Metroo ostust. Seni kuulus andmesidevõrk firmale Microlink.
Eestis Harjumaal Harku alajaamas avati pidulikult Eesti ja Soome energiasüsteeme ühendav Estlinki merekaabel. Trassi avamisel osales ka Eesti president Toomas Hendrik Ilves.
Eesti peaminister Andrus Ansip alustas kahepäevast töövisiiti Portugalis.
Eestis teatas oma peatsest ametist lahkumisest Ameerika Ühendriikide suursaadik Aldona Wos.

5. detsember

Itaalia valitsus teavitas avalikkust oma kavast müüa kahjumi tõttu 30,1% riigile kuuluvatest aktsiatest rahvuslikus lennufirmas Alitalia.
Soome parlament kiitis häältega 125:39 heaks Euroopa põhiseaduse lepingu.
Ukraina president tühistas riigi Ülemraada otsuse 1. detsembrist, millega vabastati ametist välisminister Boriss Tarasjuk.
Ameerika Ühendriikide Kongressi Senati 21-liikmeline komitee kiitis ühehäälselt heaks Robert Gatesi kandidatuuri kaitseministri ametikohale.
Fidžil toimus riigipööre. Armee ülemjuhataja Josaia Voreqe Bainimarama kõrvaldas võimult presidendi Josefa Iloilo ja peaministri Laisenia Qarase, võttes endale ajutise riigipea ametikoha ja nimetades peaministri kohusetäitjaks Jona Senilagakali. Parlament saadeti laiali ja peatati osaliselt Fidži põhiseaduse kehtivus.
Iisraelis puhkes poliitiline skandaal kui riigi haridusminister Yuli Tamir teatas, et kooli ajalooõpikutes tuleks ära näidata ka Iisraeli piirid enne 1967. aasta vallutusi.
Indias mõistis kohus eluks ajaks vangi riigi endise söeministri Shibu Soreni, kes 28. novembril tunnistati süüdi oma abi röövimises ja mõrvamises aastal 1994.
Iraagi pealinna Bagdadi põhjaosas ründasid relvastatud isikud šiiitidest töölisi vedanud bussi. Rünnaku käigus tapeti 15 inimest.
Iraagi pealinna Bagdadi edelaosas toimus bensiinijaama läheduses kolm autopommi plahvatust. Rünnakutes hukkus 15 ja sai vigastada 25 inimest.
Eestis kinnitas Riigikogu häältega 77:2 uueks kaitseväe juhatajaks kindralmajor Ants Laaneotsa.
Eesti Ajalehtede Liidu liikmed valisid 2006. aasta pressisõbraks postuumselt ärimees Aadu Luukase ja pressivaenlaseks laevafirma Tallink tegevjuhi Enn Pandi.

6. detsember

ÜRO Julgeolekunõukogu kiitis heaks resolutsiooni, mis nägi ette Somaaliasse 8000-mehelise rahuvalvekontingendi saatmise ja kutsus Somaalia ajutist valitsust üles jätkama rahuläbirääkimisi mässulise relvarühmitusega Islamikohtute Liit.
Abhaasia pealinnas Suhhumis toimus 35 000 osavõtjaga meeleavaldus, kus esineti üleskutsega maailma riikidele tunnustada Abhaasia iseseisvust.
Venemaa Riigiduuma kiitis heaks seaduseelnõu, mis andis presidendile õiguse kehtestada rahvusvaheliste eriolukordade puhul teiste riikide suhtes majandussanktsioone.
Ameerika Ühendriikides avaldas parteidevaheline Iraagi uurimisgrupp (niinimetatud Bakeri komisjon) oma lõpparuande, mis andis negatiivse hinnangu Ameerika Ühendriikide senisele sõjalisele tegevusele Iraagis ja soovitas väed Iraagist välja viia.
Ameerika Ühendriikide Kongressi Senat kinnitas häältega 95:2 riigi uueks kaitseministriks Robert Gatesi.
Austraalia parlamendi alamkoda otsustas häältega 82:62 tühistada keelu inimembrüote kloonimiseks, et aidata kaasa tüvirakkude alasele uurimistööle.
Fidžil 5. detsembril riigipöördega võimule tulnud sõjaväeline režiim kuulutas riigis välja eriolukorra.
Afganistanis Kandahāri linnas lasi turvafirma kontori ees ennast õhku enesetaputerrorist. Rünnakus hukkusid firmas töötanud neli afgaani ja kaks ameeriklast.
Sri Lanka valitsus kiitis heaks uue terrorivastase võitluse seaduse, andes julgeolekujõududele senisest suuremad volitused. Seadus peaks aitama kaasa võitlusele mässulise relvarühmituse Tamili Tiigrid vastu.
Kongo Demokraatliku Vabariigi pealinnas Kinshasas vannutati teiseks ametiajaks ametisse president Joseph Kabila.
Eestis kiitis Riigikogu häältega 56:13 heaks Eesti Raudtee erastamislepingu lõpetamise ja ettevõtte enamusaktsiate tagasiostmise riigile 2,35 miljardi Eesti krooni eest.

7. detsember

Suurbritannia pealinna Londoni Kensal Greeni piirkonda tabas tornaado. Kahjustada sai umbes 150 maja ja arvukalt sõiduautosid. Kuus inimest sai kergelt vigastada.
Venemaa Föderatsiooni kuuluva Sahha Vabariigi parlament kinnitas häältega 60:3 senise riigipea Vjatšeslav Štõrovi uuesti presidendiks.
Ameerika Ühendriikide pealinnas Washingtonis kohtusid Ameerika Ühendriikide president George W. Bush ja Suurbritannia peaminister Tony Blair. Kõnelustel keskenduti Iraagi probleemidele.
Kanadas lükkas parlament häältega 175:123 tagasi valitseva Konservatiivse Partei taotluse samasooliste kooselu registreerimist võimaldava abieluseaduse muutmiseks.
Fidžil mõistis hõimupealike suurnõukogu hukka 5. detsembril toimunud sõjaväelise riigipöörde.
Nigeerias ründasid relvastatud isikud Itaalia firma Agip naftaterminali Nigeri jõe deltas ja võtsid pantvangi kolm terminali töötajat.
Somaalia kodusõda: Somaalia mässuline relvarühmitus Islamikohtute Liit teatas vastusena 6. detsembril vastu võetud ÜRO Julgeolekunõukogu resolutsioonile, et kavatseb võidelda riiki saadetavate rahuvalvevägede vastu.
Eestis Tallinnas Magdaleena haigla hoovis ründas tundmatu kurjategija raudkangiga kella 19.00 paiku töölt koju suundunud veresoontekirurgi ja Keila linnavolikogu esimeest Andrus Loogi, tekitades talle raskeid kehavigastusi.

8. detsember

Suurbritannias Londonis toimunud Rahvaste Ühenduse välisministrite kohtumisel peatati ajutiselt Fidži liikmesus organisatsioonis.
Ameerika Ühendriikides Chicagos avas mees tule 38-korruselises pilvelõhkujas, tappes kolm ja vigastades ühte patendifirma töötajat. Mehe lasi maha politsei snaiper.
Mehhikos astus ametisse Chiapase osariigi kuberner Juan Sabines Guerrero.
Lõuna-Korea pealinnas Sŏulis esitasid prokurörid süüdistuse viiele inimesele, keda kahtlustatakse spioneerimises Põhja-Korea kasuks.
Somaalia kodusõda: Somaalias Dinsoori linna juures ründasid ajutise valitsuse väed Etioopia üksuste toel mässulise relvarühmituse Islamikohtute Liit positsioone.
Eestis viibis ametlikul visiidil Poola välisminister Anna Fotyga, kohtudes Tallinnas Riigikogu esimehe Toomas Varekiga ja Riigikogu väliskomisjoni liikmetega.
Eesti peaminister Andrus Ansip kohtus Vilniuses Läti, Leedu ja Poola valitsusjuhtidega. Kohtumisel otsustati jätkata Baltimaade uue tuumajaama rajamise projekti kolme võrdsete õiguste ja kohustustega osapoolega, kuid volitati samas energiafirmasid pidama konsultatsioone potentsiaalse partneri leidmiseks Poolast.
Eesti suursaadik Jaapanis Peeter Miller andis Tōkyōs keiser Akihitole üle oma volikirjad.
Eesti Kaitsejõudude Peastaabi ülem Alar Laneman andis ametist lahkuvale Ameerika Ühendriikide suursaadikule Aldona Wosile üle kaitseväe teenete eriristi.

9. detsember

Venemaa pealinnas Moskvas süttis kohaliku aja järgi kell 1.40 öösel viiekorruseline narkohaigla. Tulekahjus hukkus 45 haiglas ravil viibinud naist, veel 8 inimest sai vigastada. Tõenäoliselt hoone süüdati.
Venemaal Kemerovo oblastis Taiga linnas puhkes õhtul vaimuhaiglas tulekahju. Põlengus hukkus 8 ja sai vigastada 6 inimest. Uurimise tulemuste kohaselt oli ka selle põlengu põhjuseks süütamine.
Ameerika Ühendriikides Florida osariigist Canaverali neemelt startis kohaliku aja järgi kell 20.47 kosmosesüstik Discovery. Missioonile STS-116 suundus viie ameeriklase kõrval ka esimene Rootsi kosmonaut Christer Fuglesang.
Bangladeshis otsustas president ja ajutise valitsuse juht Iajuddin Ahmed saata sõjaväeüksused tänavatele korda tagama ja ohjeldama opositsiooni meeleavaldusi.
Iraagi šiiitide pühas linnas Karbalā’s toimunud autopommi plahvatuses hukkus vähemalt 6 ja sai vigastada üle 40 inimese.
Liibanoni president Émile Lahoud lükkas ametlikult tagasi valitsuse ettepaneku moodustada ekspeaminister Rafik Hariri mõrvarite üle kohtumõistmiseks rahvusvaheline tribunal.
Eestis valiti 10. Tallinna Pimedate Ööde Filmifestivali parimaks Euraasia filmiks Hispaania filmilavastaja Daniel Sánchez Arévalo debüütfilm "TumeSininePeaaeguMust". Parima režissööri preemia läks Türgi filmilavastajale Nuri Bilge Ceylanile, parima naisosatäitja auhinna pälvis Sandra Hüller Saksamaalt ja parima meesosatäitja auhinna Samuli Edelmann Soomest.
Eestis astus kaitseväe endine juhataja Tarmo Kõuts erakonda Isamaa ja Res Publica Liit.
Eesti peaminister Andrus Ansip ja kaitseväe juhataja kindralmajor Ants Laaneots alustasid kahepäevast ametlikku visiiti Afganistanis.

10. detsember

Armeenia julgeolekuteenistus arreteeris öösel eriüksuse Šuši komandöri ja ühiskondliku organisatsiooni Vabastatud Territooriumite Kaitseks juhi Žirair Sefiljani ning partei Emamaa ja Au esimehe Vardan Malhasjani, süüdistades neid riigipöördekatse ettevalmistamises.
Mägi-Karabahhi Vabariigis toimus rahvahääletus uue põhiseaduse küsimuses.
Transnistrias toimusid presidendivalimised. 82,4% hääletajate toetusel valiti neljandaks ametiajaks tagasi senine president Igor Smirnov. Valimistel osales 66,1% hääleõiguslikest kodanikest.
Valgevene pealinnas Minskis pidasid miilitsa eriüksuse töötajad kinni 22 opositsiooniaktivisti, kes osalesid inimõiguste kaitseks korraldatud sanktsioneerimata meeleavaldusel.
Ameerika Ühendriikide ametist lahkuv kaitseminister Donald Rumsfeld tegi visiidi Iraaki, kohtudes seal teenivate USA sõduritega.
Tšiili pealinna Santiago haiglas suri 91 aasta vanuses riigi endine president, inimsusvastastes kuritegudes süüdistatud kindral Augusto Pinochet. Pealinnas puhkesid pärast teateid Pinocheti surmast kokkupõrked tema vastaste ja pooldajate vahel.
Liibanoni pealinnas Beirutis algasid islamiliikumise Ḩizb Allāh korraldatud uued massimeeleavaldused peaminister Fouad Siniora valitsuse vastu.
Alžeeria pealinnast Alžiirist lääne pool asuvas Bouchaoui asulas rünnati teeäärse pommiga kaht naftakompanii töölisi vedanud bussi. Üks mees sai rünnakus surma ja vähemalt üheksa vigastada.
Eestis Jõgeval kuulutas Eesti Evangeelse Luterliku Kiriku peapiiskop Andres Põder välja üle-eestilise jõulurahu.
Eesti peaminister Andrus Ansip ja kaitseväe juhataja Ants Laaneots kohtusid Kabulis Afganistani presidendi Ḩāmid Karzayga, kes avaldas neile tänu Eesti panuse eest Afganistani sisejulgeoleku tagamisel.
Christer Fuglesang sai esimeseks kosmoses käinud rootslaseks.

11. detsember

ÜRO ametist lahkuv peasekretär Kofi Annan pidas lahkumiskõne, milles kritiseeris teravalt multilateraalse koostöö ja inimõiguste eiramist Ameerika Ühendriikide valitsuse poolt.
Euroopa Liidu välisministrid otsustasid külmutada osaliselt liitumisläbirääkimised Türgiga, sest viimane keeldus avamast oma sadamaid ja lennujaamu Küprose transpordile.
Venemaa pealinnas Moskvas Eesti saatkonna ees korraldasid poliitilise noorteorganisatsiooni Noor Venemaa liikmed meeleavalduse, millega protesteeriti seaduseelnõu vastu, mis keelustaks Eestis nii natsionaalsotsialistliku kui ka Nõukogude sümboolika kasutamise. Meeleavaldusel osales umbes kolmkümmend inimest, kes põletasid natsionaalsotsialistlikku sümboolikat täis soditud Eesti lippe.
Ameerika Ühendriikide kosmosesüstik Discovery jõudis missiooni STS-116 raames Rahvusvahelisse Kosmosejaama.
Saint Lucial toimusid parlamendivalimised. Valimised võitis opositsiooniline Ühendatud Tööliste Partei, kogudes 11 kohta 17-liikmelises parlamendis. Valitsev Saint Lucia Tööpartei saavutas parlamendis 6 kohta.
Bangladeshis astusid ametist tagasi ajutise valitsuse neli ministrit, protesteerides selle sammuga president Iajuddin Ahmedi otsuse vastu saata armeeüksused tänavatele korda tagama.
Iraagi pealinnas Bagdadis ründasid relvastatud isikud keskpanka raha vedanud masinat ja röövisid sellest ühe miljoni USA dollari väärtuses sularaha.
Iraani pealinnas Teheranis algas president Maḩmūd Aḩmadīnezhādi toetusel korraldatud kahepäevane holokaustiteemaline konverents, kus osales 67 teadlast 30 riigist. Esindatud olid ka juudi rabid.
Palestiinas Gaza linnas lasid relvastatud isikud kooli lähedal maha islamiliikumisega Al-Fatah seotud luure- ja julgeolekuametniku Baha Baloushehi kolm poega, tulistades neid vedanud auto pihta seitsekümmend lasku.
Eestis alustas president Toomas Hendrik Ilvese kultuurinõunikuna tööd tuntud teatrilavastaja ja -näitleja Jaanus Rohumaa.

12. detsember

Tšiili pealinna Santiago sõjaväeakadeemias toimus 10. detsembril surnud ekspresident Augusto Pinocheti matusetseremoonia. Tšiili valitsust esindas matustel riigi kaitseminister.
Iraagi pealinna Bagdadi Tayarani väljakul lasi enesetaputerrorist kohaliku aja järgi umbes kell 7 hommikul õhku lõhkeainetega täidetud auto, olles enne tööpakkumisega selle juurde meelitanud hulgaliselt šiiitidest töölisi. Hukkus vähemalt 70 ja sai vigastada umbes 230 inimest.
Etioopia föderaalne ülemkohus mõistis pärast kaksteist aastat kestnud kohtuprotsessi tagaselja genotsiidis süüdi riigi ekspresidendi Mengistu Haile Mariami. Kokku kohtu all olnud endisest 72 riigiametnikust mõisteti õigeks ainult üks.
Eestisse saabus kahepäevasele ametlikule visiidile Ukraina president Viktor Juštšenko. Oma visiidi esimesel päeval kohtus ta Tallinnas Eesti presidendi Toomas Hendrik Ilvesega.
Eesti majandus- ja kommunikatsiooniminister Edgar Savisaar kohtus Moskvas Venemaa infotehnoloogia- ja sideministri Leonid Reimaniga ning osales Regionaalse Sidealase Koostöökogu viieteistkümnendale aastapäevale pühendatud koosolekul.

13. detsember

Euroopa Parlament kiitis heaks kemikaalidirektiivi, mille kohaselt karmistatakse kontrolli ohtlike keemiliste ainete kasutamise üle tööstuses.
Madalmaades sattus kriisi peaministri kohusetäitja Jan Peter Balkenende valitsus kui parlament avaldas umbusaldust riigi välisministrile Rita Verdonkile.
Saksamaal sõlmiti kokkulepe Saksa Olümpiaspordi Föderatsiooni ja endise Saksa DV dopinguprogrammis osalema sunnitud sportlaste vahel. Föderatsioon kohustub vastavalt sõlmitud lepingule tasuma igale sportlasele 9250 eurot, selle maksmisele aitab kaasa Saksamaa valitsus.
Šveitsis valis Liidukogu 147 häälega uueks liidupresidendiks Micheline Calmy-Rey ja 160 häälega asepresidendiks Pascal Couchepini. Uued riigijuhid astuvad ametisse 1. jaanuaril 2007.
Venemaal nimetas president Vladimir Putin uuesti Peterburi kuberneriks ka seni samal ametikohal töötanud Valentina Matvijenko.
Tšiili armee vabastas teenistusest riigi ekspresidendi Augusto Pinocheti pojapoja, kapten Augusto Pinochet Molina, sest ta esines kaitsejõududelt luba taotlemata 12. detsembril kõnega oma vanaisa matustel.
Malaisias krooniti riigi uueks kuningaks 44-aastane Mizan Zainal Abidin.
Botswanas Lobatses otsustas kõrgem kohus tunnistada seadusevastaseks bušmanite väljatõstmine oma esivanemate kodudest Kalahari kõrbealadel 2002. aastal.
Eestis toimus hommikul kell 7.05 Imavere–Viljandi maantee 41. kilomeetril avarii sotsiaalminister Jaak Aabi ametiautoga Audi A6, millele sõitis küljelt sisse sõiduauto Citroën. Minister õnnetuses vigastada ei saanud.
Eestis ametlikul visiidil viibinud Ukraina president Viktor Juštšenko esines kõnega Riigikogus, tänades parlamendiliikmeid Ukraina demokraatlikule arengule osutatud toetuse eest. Pärastlõunal kohtus president Afganistanist visiidilt naasnud peaminister Andrus Ansipiga.
Eestis otsustas raudteefirma Eesti Raudtee nõukogu koondada 9. jaanuarist 2007 tegevdirektori asetäitja Riivo Sinijärve ja arendusdirektori Raivo Vare ametikohad.

14. detsember

Euroopa Parlament kiitis heaks Euroopa Liidu 2007. aasta eelarve mahus 115,5 miljardit eurot.
Belgia pealinnas Brüsselis algas Euroopa Liidu liikmesriikide valitsusjuhtide iga-aastane tippkohtumine.
Suurbritannias Londonis suri vähki Sri Lanka mässulise relvarühmituse Tamili Tiigrid pealäbirääkija rahukõnelustel, 68-aastane Anton Balasingham.
Vatikanis kohtusid paavst Benedictus XVI ja Kreeka õigeusu kiriku juht, peapiiskop Christodoulos. Kõnelustel keskenduti kirikutevahelisele koostööle ja võimalustele 1054. aasta kirikulõhe ületamiseks.
Venemaa pealinna Moskva põhjaosas puhkes tulekahju Üldpatoloogia Instituudi hoones. Inimesed põlengus kannatada ei saanud.
Ameerika Ühendriikides New Yorgis vannutati uueks ÜRO peasekretäriks Lõuna-Korea diplomaat Ban Ki-moon, kes astub ametisse 1. jaanuaril 2007.
Kanadas vannutati ametisse Alberta provintsi peaminister Ed Stelmach.
Prantsuse Polüneesia Territoriaalassamblee avaldas häältega 29:0 umbusaldust president Oscar Temaru valitsusele.
Bhutani kuningas Jigme Singye Wangchuck teatas, et loobub troonist oma poja Jigme Khesar Namgyal Wangchucki kasuks.
Hiina pealinnas Pekingis algasid Ameerika Ühendriikide ja Hiina kaubandusläbirääkimised.
Iisraeli võimud keelasid Egiptuses visiidil viibinud Palestiina peaministril Ismā‘īl Haniyyahil tagasipöördumise Gaza tsooni. Iisrael teatas, et peaminister võib koju pöörduda ainult juhul kui ta jätab maha Egiptuses annetustena kogutud enam kui 30 miljonit USA dollarit.
Iraagi pealinna Bagdadi Sanaki linnaosas röövisid relvastatud isikud eri andmetel 30-70 inimest, kelle seas oli nii šiiite kui ka sunniite. Neist 25 vabastati hiljem samal päeval.

15. detsember

Itaalia peaminister Romano Prodi võitis senatis häältega 162:157 usaldushääletuse 2007. aasta riigieelarve küsimuses. Uus riigieelarve näeb ette senisest märksa väiksema eelarve puudujäägi, mis vastaks ka Euroopa Liidu kehtestatud nõuetele.
Suurbritannias lõpetas kuninganna Elizabeth II pojapoeg William Mountbatten-Windsor nooremleitnandi auastmes Sandhursti Kuningliku Sõjaväeakadeemia.
Ameerika Ühendriikide California osariigis peatas föderaalse kohtupiirkonna kohtunik Jeremy Fogel hukkamised mürgisüsti abil, kuulutades need põhiseaduse vastaseks.
Ameerika Ühendriikides peatas Florida osariigi kuberner Jeb Bush surmaotsuste täideviimise. Põhjuseks sai kurjategija Angel Diazi hukkamise ebaõnnestumine mürgisüstiga – selleks kulus 34 minutit ja talle tuli manustada teine annus.
Iraanis toimusid kohalike omavalitsuste valimised. Valimistel saavutasid edu president Maḩmūd Aḩmadīnezhādi vastased poliitilised jõud.
Katari pealinnas Ad-Dawḩahis lõppesid 2006. aasta Aasia mängud.
Palestiinas Rām Allāhi ja Gaza linnades puhkesid kokkupõrked islamiliikumiste Ḩamās ja Al-Fatah vahel, kui Ḩamāsi esindajad süüdistasid Al-Fatahit peaminister Ismā‘īl Haniyyahile atentaadi korraldamises.
Keenias toimunud kuue Aafrika riigi nõupidamisel sõlmisid Uganda, Sambia, Burundi, Rwanda, Keenia ja Kongo Demokraatliku Vabariigi presidendid suurte järvede rahu- ja arengukokkuleppe, mille üheks peamiseks eesmärgiks on piirata mässuliste relvarühmituste tegevust piirkonnas.

16. detsember

Taani pealinnas Kopenhaagenis puhkesid kokkupõrked politsei ja noortekeskuse sulgemise vastu protesteerinud vasakpoolsete meeleavaldajate vahel. Arreteeriti umbes 300 meeleavaldajat, 2 politseinikku vajasid kokkupõrgete tagajärjel haiglaravi.
Venemaa pealinnas Moskvas toimus kohaliku aja järgi kell 12.00 opositsiooniliste poliitiliste jõudude koostöös korraldatud meeleavaldus, kus osalesid teiste seas tuntud maletaja Garri Kasparov, ekspeaminister Mihhail Kasjanov ja natsionaalbolševike üks liidreid Eduard Limonov.
Ameerika Ühendriikide ajakiri Time valis 2006. aasta inimeseks "sinu" ("you") ehk tavalise inimese. Taolise valiku tingis tavakasutajate loodud internetisisu plahvatuslik kasv viimasel aastal.
Araabia Ühendemiraatides algasid esimesed üleriigilised valimised, mille raames valitakse kolme päeva jooksul nõuandva organi Föderaalne Rahvusnõukogu uus koosseis. Valimistel saab osaleda alla 1% riigi kodanikest.
Nigeerias valis valitsev Rahvademokraatlik Partei oma kandidaadiks 2007. aasta presidendivalimistel Katsina osariigi kuberneri Umaru Yar'Adua.

17. detsember

Suurbritannia peaminister Tony Blair sooratusvisiidi Iraagi pealinna Bagdadi, kohtudes Iraagi riigijuhtidega ja andes koos Iraagi peaministri Nūrī al-Mālikīga pressikonverentsi.
Venemaa pealinnas Moskvas toimus kümnete tuhandete osavõtjatega rahvakogunemine, millega valitsust toetava noorteorganisatsiooni Naši liikmed õnnitlesid peatselt saabuva uue aasta puhul Teise maailmasõja veterane.
Ameerika Ühendriikides otsustasid Virginia osariigis tegutsevad Truro ja Falls Churchi anglikaani kogudused lüüa lahku Episkopaalkirikust Ameerika Ühendriikides ja ühineda Nigeeria anglikaani peapiiskopi Peter Akinola jurisdiktsiooni alla. USA kahe vanima ja suurima anglikaani koguduse eraldumise tingis homoseksuaalse Gene Robinsoni piiskopiks pühitsemine episkopaalkirikus.
Peruus Ayacucho regioonis ründasid relvastatud isikud granaatide ja automaatrelvadega politseikonvoid, tappes ebaseadusliku kokakasvatuse vastasel operatsioonil osalenud viis politseinikku ja veel kaks inimest.
Iraagi pealinnas Bagdadis rööviti rahvusvahelise abiorganisatsiooni Punane Poolkuu esindusest kümneid inimesi, kelle seas oli nii organisatsiooni töötajaid kui ka külastajaid. Kõik röövitud olid mehed.
Pakistanis Jhok Utra asulas tekkis pulmapeo ajal elektrilühisest tulekahju, milles süttis põlema naiste pulmatelk. Põlengus hukkus 27 naist ja last, sealhulgas pruut. Veel sai vigastada 30 inimest.
Palestiina president Maḩmūd ‘Abbās esines üleskutsega ennetähtaegsete parlamendivalimiste korraldamiseks, mis tõi kaasa ulatuslikud kokkupõrked islamiliikumiste Ḩamās ja Al-Fatah vahel.
Palestiinas Gaza tsoonis ründasid relvastatud isikud president Maḩmūd ‘Abbāsile ustava eliitüksuse treeninglaagrit. Rünnaku käigus tapeti üks eliitüksuse ohvitser. Tõenäoliselt korraldas rünnaku islamiliikumine Ḩamās.
Gabonis toimusid parlamendivalimised. Esialgsete tulemuste kohaselt saavutas valimisvõidu president Omar Bongo valitsev Gaboni Demokraatlik Partei.

18. detsember

Rumeenia president Traian Băsescu esitas parlamendile esimese ametliku aruande kommunistliku režiimi poolt aastatel 1945–1989 toime pandud kuritegudest.
Suurbritannia peaminister Tony Blair jätkas visiiti Lähis-Idas, kohtudes Iisraeli peaministri Ehud Olmerti ja Palestiina presidendi Maḩmūd ‘Abbāsiga.
Ameerika Ühendriikide pealinnas Washingtonis vannutati ametisse kaitseminister Robert Gates.
Hiina pealinnas Pekingis algasid kuuepoolsed kõnelused Põhja-Korea tuumaprogrammi külmutamiseks. Põhja-Korea esindajad teatasid, et tuumaprogrammi peatamise eeltingimuseks on ÜRO kehtestatud sanktsioonide tühistamine.
Rahvusvaheline abiorganisatsioon Punane Poolkuu peatas oma tegevuse Iraagi pealinnas Bagdadis seoses 17. detsembril nende esinduste vastu toime pandud rünnakutega.
Eestis tähistasid Eesti Raadio, Eesti Ringhäälingute Liit ja Eesti Ringhäälingumuuseum ühise otseraadiosaatega Türilt Eesti ringhäälingu 80. aastapäeva.
Eestis avalikustas Riigikogu aseesimees Ene Ergma oma kandidatuuri Tartu Ülikooli rektori ametikohale.

19. detsember

Gruusia pealinnas Thbilisis avati Eesti saatkond. Saatkonna avas Gruusias töövisiidil viibinud välisminister Urmas Paet.
Rumeenia pealinnas Bukarestis ühinesid Albaania, Bosnia ja Hertsegoviina, Bulgaaria, Horvaatia, Kosovo, Makedoonia, Moldova, Montenegro, Rumeenia ja Serbia uue Kesk-Euroopa Vabakaubanduslepinguga (CEFTA).
Venemaa gaasifirma Gazprom ja Prantsusmaa gaasifirma Gaz de France allkirjastasid koostöölepingu, mille kohaselt hakkab Gazprom esimest korda tarnima maagaasi otse Prantsusmaa tarbijatele mahus 1,5 miljardit kuupmeetrit aastas.
Kõrgõzstanis astus parteide nõudmisel tagasi peaminister Feliks Kulovi valitsus. Samal päeval nimetas president Kurmanbek Bakijev Kulovi peaministri ajutiseks kohusetäitjaks kuni uue valitsusjuhi leidmiseni.
Palestiina Gaza tsoonis puhkesid uued kokkupõrked islamiliikumiste Ḩamās ja Al-Fatah vahel. Neist üks suuremaid leidis aset Gaza linna haiglas, kus tulevahetuses hukkus üks politseinik ja sai vigastada üksteist inimest.
Sri Lanka idaosas röövisid mässulise relvarühmituse Tamili Tiigrid liikmed 24 kooliõpilast, kellest enamuse moodustasid teismelised tüdrukud.
Eestis kiitis Riigikogu häältega 70:3 heaks Eesti kaitseväe üksuste kasutamise rahutagamismissioonidel Iraagis, Kuveidis, Kataris ja Bahreinis 2007. aasta lõpuni.
Eesti Ametiühingute Keskliit ja Eesti Tööandjate Keskliit sõlmisid alampalga kokkuleppe, mille kohaselt tõuseb kuupalga alammäär 1. jaanuarist 2007 3600 kroonini ja tunnipalga alammäär 21 krooni 50 sendini.
Eestis teatas suurärimees Oliver Kruudale kuuluv aktsiaselts Kalev ajakirju Just! ja Basket välja andva osaühingu Olliwood ostmisest.

20. detsember

Austrias otsustas kohus tingimisi vabastada veebruaris 2006 holokausti eitamise eest kolmeks aastaks vangi mõistetud Suurbritannia ajaloolase David Irvingi.
Rootsi edelaosas varises kokku 400 meetri pikkune kiirtee lõik, mille tulemusena sai vigastada üle kolmekümne inimese ja kümned autod.
Venemaa Föderatsiooni kuuluva Tšuktši autonoomse ringkonna kuberner Roman Abramovitš esitas president Vladimir Putinile tagasiastumispalve.
Venemaa Riigiduuma kiitis kolmandal lugemisel heaks seaduse konstitutsioonikohtu üleviimisest Peterburisse, mille kohaselt saab konstitutsioonikohus edaspidi istungeid pidada ainult oma alalises asukohas.
Venemaa Ülemkohus muutis ära alama astme kohtu otsuse, tagastades Põhja-Osseetia Alaania Vabariigile eelmisel aastal Inguši Vabariigi koosseisu läinud vaidlusaluse Prigorodnõi rajooni.
Ameerika Ühendriikide uus kaitseminister Robert Gates saabus ametlikule visiidile Iraaki.
Ameerika Ühendriikides New Yorgis esitasid plaadifirmad Arista Records, Warner Bros, Capitol ja UMG hagi Venemaal Moskvas tegutseva firma Mediaservices vastu, mis vahendab oma veebilehtede Allofmp3.com ja AllTunes.com kaudu välismaist muusikat väidetavalt autoritasusid maksmata.
Iraagis andis Ameerika Ühendriikide armee turvalisuse tagamise An-Najafi kubernerkonnas üle Iraagi armeele ja politseile.
Iraagi pealinnas Bagdadis hukkus enesetaputerroristi korraldatud autopommi rünnakus üksteist ja sai vigastada veel kolmkümmend inimest.
Somaalia kodusõda: Somaalias Bur Haqaba ja Idale linnade lähistel puhkesid ägedad lahingud riigi ajutise valitsuse ja mässulise relvarühmituse Islamikohtute Liit väeüksuste vahel.

21. detsember

Euroopa Liidu liikmesriikide põllumajandusministrid jõudsid kokkuleppele 2007. aasta kalapüügikvootide kehtestamise osas. Tursapüüki Põhjameres otsustati vähendada 14% ulatuses Euroopa Komisjoni poolt pakutud 25% asemel.
Prantsusmaal algas kohaliku aja järgi kell 9.00 hommikul peaminister Dominique de Villepini ülekuulamine Luksemburgi firma Clearstream ümber puhkenud altkäemaksuskandaali asjus. Ülekuulamine kestis seitseteist tundi, lõppedes kohaliku aja järgi umbes kell 3.00 öösel.
Tšehhi president Václav Klaus keeldus ametisse nimetamast peaminister Mirek Topoláneki uut valitsust.
Venemaa president Vladimir Putin ning kütusefirmade Gazprom ja Royal Dutch Shell esindajad allkirjastasid lepingu, millega Gazprom omandab 7,5 miljardi USA dollari eest Shellilt enamusosaluse gaasivälja projektis Sahhalin-2.
Peruus esitas kohtunik süüdistuse riigi endisele presidendile Alejandro Toledole allkirjade ja dokumentide võltsimises partei Perú Posible registreerimiseks 2000. aasta parlamendivalimisteks.
Iraagi pealinnas Bagdadis hukkus enesetaputerroristi rünnakus politsei värbamispunktile kümme ja sai vigastada veel umbes kaksteist inimest.
Türkmenistanis suri kohaliku aja järgi kell 1.10 öösel infarkti riigi eluaegne president Saparmyrat Nyýazow. Riigipea kohusetäitjaks nimetati samal päeval asepeaminister Gurbanguly Berdimuhammedow.
Somaalia kodusõda: Somaalia mässulise relvarühmituse Islamikohtute Liit juhid teatasid, et nende üksused on alustanud sõjategevust Somaalia ajutist valitsust toetavate Etioopia vägede vastu.
Eestis mõistis Harju maakohus pedofiilias süüdi endise ajakirjaniku ja ärimehe Toomas H. Liivi ning määras talle karistuseks viis aastat vabadusekaotust, millest reaalselt tuleb vanglas viibida kolm aastat ja neli kuud.

22. detsember

Leedu parlament avaldas umbusaldust riigi julgeolekuameti peadirektorile Arvydas Pociusele, kes esitas seejärel president Valdas Adamkusele taotluse ametist lahkumiseks. Umbusalduse avaldamise põhjuseks sai parlamendi erikomisjoni aruanne, kus Pociust süüdistati ebakompetentsuses.
Venemaa president Vladimir Putin alustas ametlikku visiiti Ukrainas, kohtudes Kiievis Ukraina presidendi Viktor Juštšenko ja peaministri Viktor Janukovõtšiga.
Venemaa gaasifirma Gazprom teatas, et Gruusia nõustus alates 2007. aastast maksma Gazpromi tarnitava maagaasi eest 235 USA dollarit tuhandest kuupmeetrist. Gruusia nõusolek saavutati ähvardusega gaasitarned täielikult peatada.
Ameerika Ühendriikides Florida osariigis Canaverali neemel maandus kell 17.32 kohaliku aja järgi kosmosesüstik Discovery seitsme meeskonnaliikmega pardal.
Hiinas Pekingis lõppesid tulemusteta viis päeva kestnud kuuepoolsed läbirääkimised Põhja-Korea tuumaprogrammi peatamise küsimuses.
Nigeeria valitsev Nigeeria Rahvademokraatlik Partei heitis oma ridadest välja riigi asepresidendi Atiku Abubakari, süüdistades teda opositsiooni koosolekul osalemises.
Eesti valitsus ja Teenistujate Ametiliitude Keskorganisatsioon (TALO) sõlmisid palgaleppe, mille kohaselt tõuseb kultuuri- ja haridustöötajate palk 1. jaanuarist 2007 15% võrra. Riigieelarvelistel kõrgharidust nõudvatel ametikohtadel kehtestati alampalgaks 7475 krooni.
Eestis teatas hiljuti erakonda Eestimaa Rohelised astunud poliitik Jaanus Raidal Eestimaa Rahvaliitu astumisest.

23. detsember

ÜRO Julgeolekunõukogus toimus hääletus Iraani vastu majandussanktsioonide kehtestamise küsimuses. Ühehäälselt kiideti heaks resolutsioon nr 1737, millega keelustati tuumaprogrammiga seotud materjalide tarnimise Iraanile ja külmutati tuumaprogrammiga väidetavalt seotud kümne firma ning kaheteistkümne üksikisiku varad.
Anglikaani kiriku kõrgeim vaimulik, Canterbury peapiiskop Rowan Williams mõistis hukka Suurbritannia valitsuse poliitika Iraagis, süüdistades valitsust Lähis-Ida kristlaste ohtu seadmises.
Aserbaidžaani president İlham Əliyev teatas intervjuus raadiojaamale Ehho Moskvõ, et tema riik kavatseb loobuda kallineva maagaasi ostmisest Venemaa gaasifirmalt Gazprom ja piirata naftaeksporti, et keskenduda riigisiseste vajaduste rahuldamisele.
Iisraelis Jeruusalemmas kohtusid Iisraeli peaminister Ehud Olmert ja Palestiina omavalitsuse president Maḩmūd ‘Abbās.
Sudaani valitsuse esindaja Sadig al-Magli teatas intervjuus telekanalile BBC, et Sudaani valitsus nõustub ÜRO rahuvalvevägede saatmisega Dārfūri piirkonda.

24. detsember

Gruusias jäid elektrivõrgu avarii tõttu mitmeks tunniks elektrienergiata riigi idaosa ja pealinn Thbilisi.
Iisraelis kiitis peaminister Ehud Olmerti valitsus heaks alates veebruarist kinni peetud 100 miljoni USA dollari väärtuses maksuraha väljamaksmise Palestiina presidendi Maḩmūd ‘Abbāsi büroole.
Iraani president Maḩmūd Aḩmadīnezhād teatas, et ei aktsepteeri ÜRO Julgeolekunõukogu kehtestatud majandussanktsioone ja Iraan jätkab oma tuumaprogrammi elluviimist, alustades 3000 tuumatsentrifuugi paigaldamist.
Türkmenistani pealinnas Aşgabatis toimus riigi presidendi Saparmyrat Nyýazowi pidulik matusetseremoonia. President maeti perekonna mausoleumi oma kodukülas.
Somaalia kodusõda: Etioopia infominister Berhan Hailu tunnistas esimest korda avalikkuse ees, et Etioopia armee on alustanud võitlust Somaalia mässulise relvarühmituse Islamikohtute Liit vastu.
Eestis kuulutasid Tallinna linnapea Jüri Ratas ja Tartu linnapea Laine Jänes kohaliku aja järgi kell 12.00 välja jõulurahu.

25. detsember

Gruusia energeetikaminister Nika Gilauri teatas Gruusia kavatsusest sõlmida Türgiga leping 800 miljoni kuupmeetri maagaasi ostmiseks 2007. aastal. Lepingu eesmärgiks on vähendada Gruusia sõltuvust Venemaa gaasikompanii Gazprom kütusetarnetest.
Vatikanis esines paavst Benedictus XVI traditsioonilise iga-aastase jõulupöördumisega, milles ta rõhutas vajadust tõhustada jõupingutusi rahu saavutamiseks Lähis-Idas ja Aafrikas.
Venemaa Föderatsiooni koosseisu kuuluva Karatšai-Tšerkessi Vabariigi pealinna Tšerkesski peatänaval Lenini prospektil puhkes tulevahetus ühte korterisse varjunud neljaliikmelise relvastatud isikute rühma ja julgeolekuüksuste vahel. Korter vallutati tormijooksuga, kaks relvastatud isikut tapeti ja üks võeti kinni, neljanda saatus on teadmata.
Iisraeli kaitseminister Amir Peretz teatas Jordani Läänekaldal kehtivate liikumispiirangute leevendamisest, lubades likvideerida 400 teetõkkest 59.
Iraagis Al-Başrah' linnas ründasid Suurbritannia üksused kohaliku aja järgi umbes kell 2 öösel Jamati politseijaoskonda. Mõrvades ja muudes rasketes kuritegudes kahtlustatavate politseinike käest vabastati 178 vangi, kelle politseinikud kavatsesid tappa.
Iraagi pealinna Bagdadi kaubandustänaval toimus kohaliku aja järgi kell 15.30 päeval autopommi plahvatus, mille tagajärjel hukkus kümme ja sai vigastada vähemalt üksteist inimest.
Somaalia kodusõda: Etioopia lennuvägi pommitas Somaalias mässulise relvarühmituse Islamikohtute Liit kontrolli all oleva pealinna Muqdisho ja riigi lõunaosas asuva Balidogle linna lennuvälju.

26. detsember

Suurbritannias Šotimaal toimus 3,5-magnituudine maavärin. Nõrgad tõuked ei tekitanud kahjustusi, kuid tegu oli 2006. aasta tugevaima maavärinaga Suurbritannias.
Venemaa-Valgevene energiatüli: Valgevene ja Venemaa gaasikompanii Gazprom läbirääkimised maagaasi hinna üle 2007. aastaks kukkusid läbi. Gazprom lubas seejärel peatada gaasitarned Valgevenele 1. jaanuarist 2007.
Filipiinide keskosas asuvas Ormoci linnas puhkes ilutulestikurakettide süttimisel tulekahju ühekorruselises kaupluses, õnnetuses hukkus kakskümmend neli inimest.
Iraagi apellatsioonikohus jättis jõusse kuu aega varem riigi ekspresidendile Şaddām Husaynile langetatud kohtuotsuse, millega ta mõisteti surma poomise läbi.
Iraagi pealinna Bagdadi edelaosa kaubandustänaval toimunud kolme autopommi plahvatuses hukkus vähemalt viisteist ja sai vigastada kuuskümmend inimest.
Iraagi pealinna Bagdadi põhjaosas sunniitide mošee lähistel toimunud autopommi plahvatuses hukkus vähemalt viisteist ja sai vigastada kolmkümmend viis inimest.
Palestiina Gaza tsoonist Iisraeli Sederoti linna pihta tulistatud raketist said vigastada kaks last.
Taiwani lõunaosa tabas erinevatel andmetel 6,7- või 7,2-magnituudine maavärin, milles hukkus kaks inimest. Maavärina tagajärjel tekkis kuni ühe meetri kõrgune tsunami, mis liikus Filipiinide suunas.
Türkmenistani rahvusassamblee kuulutas 11. veebruariks 2007 välja presidendivalimised ja kinnitas kuue isiku kandidatuuri presidendi ametikohale. Nende seas oli ka presidendi kohusetäitja Gurbanguly Berdimuhammedow.
Nigeeria äripealinnas Lagoses plahvatas kütusevaraste poolt lõhutud naftajuhe. Õnnetuses hukkus 269 inimest, purunes arvukalt maju, sealhulgas ka kirik ja mošee.
Somaalia kodusõda: Etioopia peaminister Meles Zenawi teatas, et mässulise relvarühmituse Islamikohtute Liit väed on Somaalia ajutise valitsuse residentsi Baydhabo lähedusest eemale tõrjutud ja Etioopia väed võivad juba nädala pärast Somaaliast lahkuda. Islamikohtute Liit nimetas oma üksuste lahkumist piirkonnast strateegiliseks taganemiseks.

27. detsember

Prantsusmaa koostöös Euroopa Kosmoseagentuuriga saatis Kasahstani Bajkongõri kosmodroomilt orbiidile satelliidi COROT, mille eesmärk on leida Päikesesüsteemist väljaspool asuvaid planeete.
Suurbritannias Lancashire'i krahvkonna ranniku lähistel kukkus Iiri merre gaasitöölisi transportinud helikopter Eurocopter AS365N. Kõik pardal olnud viis töölist ja kaks meeskonnaliiget tõenäoliselt hukkusid, kuus surnukeha on leitud.
Venemaa-Valgevene energiatüli: Valgevene valitsus teatas, et kui Venemaa gaasifirma Gazprom lõpetab 1. jaanuarist 2007 maagaasi tarnimise Valgevenele, lõpetab Valgevene omakorda Gazpromi müüdava gaasi transiidi Kesk-Euroopa riikidesse.
Venemaa Föderatsiooninõukogu jättis kinnitamata Riigiduuma poolt 20. detsembril vastu võetud seaduse konstitutsioonikohtu üleviimisest Moskvast Peterburi.
Argentina ülemkohus otsustas, et pangad peavad klientidele täies mahus välja maksma hoiused, mis külmutati majanduskriisi ajal aastatel 2001–2002. Varem olid pangad USA dollarites vormistatud hoiuseid osaliselt välja maksnud konverteerituna devalveeritud Argentina peesodesse.
Brasiilias Rio de Janeiro linnas ründasid kuritegelikud jõugud liinibusse ja politseijaoskondi. Järgmise päeva hommikuni kestnud rünnakutes sai surma kaheksateist inimest, paljud inimesed põlesid süüdatud bussides surnuks.
Afganistani Helmandi provintsis sai õhtul sõjalise operatsiooni käigus haavata Eesti jalaväekompanii Estcoy-3 liige. Kaitseväelasele osutati kohapeal esmaabi ja ta toimetati edasisele ravile Camp Bastioni sõjaväebaasi.
Iisraeli peaminister Ehud Olmert käskis armeel taasalustada operatsioone Gaza tsoonist Iisraeli aladele rakette tulistavate islamivõitlejate vastu. Muus osas kinnitasid nii Iisrael kui ka Palestiina kehtiva vaherahu püsimist.
Iraagis sõitis miini otsa Läti kaitseväelasi transportinud maastur Hummer. Miiniplahvatuses hukkus kaks ja sai vigastada kolm Läti sõdurit.
Taiwanil mõistis kohus kuueks aastaks vangi president Chen Shui-biani väimehe Chao Chien-mini, keda süüdistati aktsiatehingutel siseinfo kasutamises.
Somaalia kodusõda: Somaalias vallutasid ajutisele valitsusele ustavad väeüksused Etioopia armee toel mässulise relvarühmituse Islamikohtute Liit käest Jowhari linna.
Somaalia kodusõda: Aafrika Liit kutsus Etioopiat üles kohe oma väed Somaaliast välja viima. Üleskutsele avaldas toetust ka Araabia Liiga.

28. detsember

Tšehhi pealinna Praha rahvusvahelisel lennuväljal sooritas hädamaandumise liinil Moskva–Genf lennanud Venemaa lennukompanii Aeroflot reisilennuk Airbus A320, mida pardal olnud mees üritas lõhkeainega ähvardades kaaperdada ja sundida lendama Kairosse. Reisijad tegid mehe kahjutuks ja andsid ta üle Tšehhi korrakaitseorganitele.
Tšehhi Vabariigis jõudsid kolm parteid kokkuleppele uue valitsuskoalitsiooni moodustamises. Uude koalitsiooni kuuluvad Kodanike Demokraatlik Partei, Kristlik ja Demokraatlik Liit – Tšehhoslovakkia Rahvapartei ja Roheline Partei.
Venemaa-Valgevene energiatüli: Euroopa Liidu energeetikavolinik Andris Piebalgs esines avaldusega, milles kutsus Venemaad ja Valgevenet üles saavutama kokkulepet maagaasi hinna küsimuses.
Ameerika Ühendriikides teatas Demokraatliku Partei poliitik John Edwards kavatsusest kandideerida 2008. aasta presidendivalimistel. 2004. aasta valimistel osales ta John Kerry asepresidendikandidaadina.
Iraani keskosas Salafjegani linna lähistel toimunud liiklusõnnetuses hukkus riigi justiitsminister Jamal Karimirad koos kahe perekonnaliikmega.
Saudi Araabias Mekas algas muslimite iga-aastase palverännaku hadži viimane osa, mille raames suundusid palverändurid läheduses asuvasse Mina külla.
Somaalia kodusõda: Somaalias jätsid mässulise relvarühmituse Islamikohtute Liit võitlejad maha riigi pealinna Muqdisho, taandudes pealetungivate Somaalia ajutise valitsuse ja Etioopia vägede eest. Hiljem samal päeval sisenesid linna esimesed Somaalia valitsusarmee üksused.
Zimbabwes lõppes kolm nädalat kestnud politseioperatsioon, mille eesmärgiks oli võidelda ebaseadusliku kulla ja teemantide kaevandamise vastu. Operatsiooni käigus arreteeriti 16 000 inimest ja põletati isehakanud kaevurite eluasemeid.
Eesti kultuuriministri Raivo Palmaru juures toimunud kohtumisel leppisid Sakala keskuse ja firma Uus Sakala esindajad kokku, et keskuse ehitustööd lükatakse määramata ajaks edasi, kuni arhitektid selgitavad välja võimalused senise hoone osaliseks säilitamiseks.

29. detsember

Suurbritannia tasus Ameerika Ühendriikidele ja Kanadale viimase osa Teise maailmasõja järgseks ülesehitustööks võetud laenust. Viimase osamakse suurus oli 100 miljonit USA dollarit.
Ecuadori ametist lahkuv president Alfredo Palacio tagandas ametist majandus- ja rahandusministri José Jouvíni. Asendajat ministrile ei määratud.
Liibanoni lõunaosas said maamiinide kahjutuks tegemise operatsiooni käigus vigastada kaks ÜRO rahuvalvejõudude koosseisu kuulunud Belgia kaitseväelast.
Somaalia kodusõda: Somaalia ajutise valitsuse peaminister Cali Maxamed Geeddi sisenes mässuliste käest vabastatud pealinna Muqdishosse.
Indoneesias läks veidi enne keskööd tormis põhja Kalimantani ja Jaava saarte vahel kurseerinud parvlaev Senopati Nusantara. Tõenäoliselt hukkus umbes 400 inimest.

30. detsember

Hispaania pealinna Madridi lennujaama neljanda terminali autoparklas toimus autopommi plahvatus, mille tagajärjel jäi kadunuks 2 ja sai vigastada 26 inimest. Vastutuse rünnaku eest võttis baskide vasakpoolne relvarühmitus ETA. Rünnaku järel teatas Hispaania peaminister José Luis Rodríguez Zapatero, et katkestab läbirääkimised ETA-ga.
Venemaa-Valgevene energiatüli: Valgevene kontsern Belneftehim teatas, et peatab 1. jaanuarist 2007 Venemaalt nafta ostmise. Lepingute katkestamise põhjuseks sai Venemaa kehtestatud kõrge tollimaks.
Venemaa-Valgevene energiatüli: Valgevene valitsuse esindaja sõnul sõlmis Valgevene Venemaa gaasifirmaga Gazprom kokkuleppe 2007. aastal Valgevenele tarnitava maagaasi hinna osas.
Ameerika Ühendriikides Georgia osariigis Augusta linnas toimus soulmuusik James Browni matusetseremoonia.
Afganistanis Helmandi provintsis toimus varahommikul liiklusõnnetus Eesti jalaväekompanii Estcoy-3 soomustransportööriga. Õnnetuses sai vigastada kaks Eesti kaitseväelast.
Iraagi pealinnas Bagdadis hukati kohaliku aja järgi kell 6.05 hommikul poomise läbi riigi ekspresident Şaddām Husayn. Euroopa Liit ja Euroopa Nõukogu taunisid ametlikes avaldustes Husayni hukkamist.
Iraagi pealinna Bagdadi peamiselt šiiitidega asustatud Hurriya linnaosas plahvatas kolm autopommi. Rünnakutes hukkus 37 ja sai vigastada 77 inimest.
Iraagi lõunaosas peamiselt šiiitidega asustatud Al-Kūfah' linna turul toimus autopommi plahvatus. Rünnakus hukkus 36 ja sai vigastada 58 inimest.
Kõrgõzstani parlament kiitis heaks uue põhiseaduse, millega laiendati presidendi võimupiire. Muuhulgas sai president õiguse nimetada ametisse oblastite kubernere.
Nepalis võeti kasutusele uus riigivapp.
Kongo Demokraatliku Vabariigi peaministriks nimetati Antoine Gizenga.
Somaalia kodusõda: Etioopia ja Somaalia väeüksused alustasid pealetungi mässulise relvarühmituse Islamikohtute Liit tugipunkti, sadamalinna Kismaayo suunal.

31. detsember

Austrias suri aordi rebenemise tõttu riigi siseminister Liese Prokop.
Portugalis kuulutas spordileht A Bola aasta sportlaseks Manchester Unitedi jalgpalliklubis mängiva portugali jalgpalluri Cristiano Ronaldo.
Venemaa-Valgevene energiatüli: Venemaa gaasifirma Gazprom lükkas hommikul ümber 30. detsembril Valgevene valitsuse poolt edastatud teated, nagu oleks 2007. aastal Valgevenele tarnitava maagaasi hinna osas kokkuleppele jõutud. Ametlik leping sõlmiti siiski kell 23.58 Moskva aja järgi ja sellega kohustus Valgevene tasuma Gazpromile iga tarnitud tuhande kuupmeetri gaasi eest 100 USA dollarit.
Iraagis Tikrīti provintsis Al-Awja külas maeti öösel eelmisel päeval poomise läbi hukatud riigi ekspresident Şaddām Husayn.
Iraagi pealinnas Bagdadis toimus kaks autopommi plahvatust ja raketirünnak šiiitide kaubandustänavale. Kolmes rünnakus hukkus neli ja sai vigastada kolmteist inimest.
Tai pealinnas Bangkokis toimus vähemalt kuus pommiplahvatust, milles sai surma kaks ja kannatada vähemalt kakskümmend inimest. Bangkoki linnapea oli sunnitud ära jätma kaks suuremat avalikku üritust uusaasta tähistamiseks.

 2006-12